तीन तलाक बोलकर बीवी को थमाया कागज का टुकड़ा, शौहर बोला- पांच लाख नहीं तो मेरा साथ नहीं

मायके में पिता के साथ पीड़िता सहाना

वाराणसी. जैतापुर थाना इलाके के सादुल्लाहपुरा में तीन तलाक का मामला सामने आया है। यहां एक युवक ने कागज के टुकड़े पर तीन तलाक लिखकर पत्नी को घर से बेदखल कर दिया। मामला पुलिस के पास पहुंचा है। पुलिस जांच के बाद कार्रवाई की बात कह रही है।

फरवरी माह में हुआ था निकाह: मुमताज और सहाना बीबी का 12 फरवरी, 2017 को निकाह हुआ था। आरोप है कि मुमताज जेवरात और पांच लाख रुपए की डिमांड करता था। इसके एवज में वो सहाना को डंडों से पीटता था। रमजान माह में पूरा दिन और रात भूखा रखता था। 23 सितंबर को उसने मामूली बात पर पिटाई की और कागज पर तीन तलाक लिखकर थमा दिया। विरोध करने पर जबरन साइन कराए और घर से भगा दिया। सहाना के पिता समीउल्लाह ने चौरा मंडलीय हॉस्पिटल में मेडिकल कराया है। पिता ने मुमताज को बुलाया तो उसने तलाक की पर्ची दिखाई और पल्ला झाड़ लिया।

मायके में है पीड़िता: पीड़िता सहाना बीते 15 दिनों से अपने मायके कच्चीबाग में है। पीड़िता ने छह अक्टूबर को एसएसपी से मुलाकात की, लेकिन कोई कार्रवाई नहीं हुई। सहाना ने कहा कि जब तक आरोपियों पर कार्रवाई नहीं होगी, चुप नहीं बैठेगी। जैतपुरा एसओ विजय चौरसिया ने बताया कि महिला ने एसएसपी के यहां शिकायत की है। वहां डाक से मेरे पास शिकायती पत्र आएगा। मामले की जांच कराकर केस दर्ज किया जाएगा।



